Beboerne på Rørbæk Omsorgshjem ved Hobro fik en glædelig overraskelse, da en lokal pølsemand pludselig dukkede op.

Pølser, dyppelse, godt vejr og god stemning var, hvad menuen lørdag bød på for beboerne på botilbuddet Rørbæk Omsorgshjem ved Hobro. Mojtaba Daliri fra Pølsehuset i Hobro var nemlig taget til omsorgshjemmet for at uddele gratis pølser til de 50 beboere. - Vi har tjent penge, så vi skal bruge lidt penge den her vej. Vi hjælper hinanden. De bliver glade, siger Mojtaba Daliri om baggrunden for at aflægge beboerne et besøg. Ifølge lederen af omsorgshjemmet er besøget kærkomment og kan være en indikation på, at samfundet nu er ved at være åbent igen, og at de mere 'normale' tilstande vender tilbage for beboerne. - Der har været et afsavn på mange fronter i forhold til at kunne gå ud og eksempelvis lige få en hotdog, fordi vi har været meget her og har ikke kunnet modtage mange gæster og besøg, siger Heidi Pors, der er forstander på Rørbæk Omsorgshjem. - Det smager jo godt Og for flere af beboerne var den kulinariske oplevelse mere end godkendt. - Jeg blev glædeligt overrasket, da de sagde, at der var pølser klokken 14. Det var bare dejligt, siger beboer Michael Thomsen. - Så sker der et eller andet i en god sags tjeneste. Og det smager jo godt, siger Michael Særmark-Thomsen, der også bor på Rørbæk Omsorgshjem. Lørdagens besøg var så stor en succes, at pølsemandens næste besøg allerede er skrevet i kalenderen. - Hver tredje måned kommer jeg igen, siger Mojtaba Daliri.